b'\n_START_ARTICLE_\nExperi\xc3\xa8ncia d\'usuari\n_START_PARAGRAPH_\nL\'experi\xc3\xa8ncia d\'usuari \xc3\xa9s la \xe2\x80\x9cconversa\xe2\x80\x9d o interacci\xc3\xb3 entre un producte, servei o empresa amb un usuari.\xc2\xa0En aquesta interacci\xc3\xb3, hi intervenen un conjunt de factors i elements relatius a la interacci\xc3\xb3 de l\xe2\x80\x99usuari amb un entorn o dispositius concrets. El resultat de la qual \xc3\xa9s la generaci\xc3\xb3 d\'una percepci\xc3\xb3 positiva o negativa de tal servei, producte o dispositiu. Per tant, s\xe2\x80\x99utilitzen una s\xc3\xa8rie d\xe2\x80\x99estrat\xc3\xa8gies basades en estudis d\xe2\x80\x99usuaris visuals i cognitius davant de la informaci\xc3\xb3 per tal de millorar el m\xc3\xa0xim possible aquesta experi\xc3\xa8ncia i produir satisfacci\xc3\xb3 en l\xe2\x80\x99usuari._NEWLINE_L\'experi\xc3\xa8ncia d\'usuari no nom\xc3\xa9s dep\xc3\xa8n dels factors relatius al disseny (hardware, software, usabilitat, disseny d\'interacci\xc3\xb3, accessibilitat, disseny gr\xc3\xa0fic i visual, qualitat dels continguts, utilitat, etc.) sin\xc3\xb3 tamb\xc3\xa9 aquells aspectes relatius a les emocions, sentiments, construcci\xc3\xb3 i transmissi\xc3\xb3 de la marca corporativa, confian\xc3\xa7a del producte, etc.\xc2\xa0\n_START_SECTION_\nDefinici\xc3\xb3\n_START_PARAGRAPH_\nSegons l\xe2\x80\x99Organitzaci\xc3\xb3 Internacional de Normalitzaci\xc3\xb3 (ISO 9241-210), defineix l\xe2\x80\x99experi\xc3\xa8ncia d\xe2\x80\x99usuari com \xe2\x80\x9cLes percepcions i respostes d\xe2\x80\x99una persona que es deriven de la utilitzaci\xc3\xb3 d\xe2\x80\x99un producte, servei o sistema\xe2\x80\x9d. _NEWLINE_D\xe2\x80\x99acord amb aquesta definici\xc3\xb3, l\xe2\x80\x99experi\xc3\xa8ncia d\xe2\x80\x99usuari inclou tamb\xc3\xa9 les emocions dels usuaris, les creences, les prefer\xc3\xa8ncies, les percepcions, les respostes f\xc3\xadsiques i psicol\xc3\xb2giques, comportaments i \xc3\xa8xits que es duen a terme abans, durant i despr\xc3\xa9s del seu \xc3\xbas que determinaran la satisfacci\xc3\xb3 d\xe2\x80\x99aquest per part de l\xe2\x80\x99usuari.\xc2\xa0 L\xe2\x80\x99ISO tamb\xc3\xa9 llista tres aspectes que influeixen en l\xe2\x80\x99experi\xc3\xa8ncia d\xe2\x80\x99usuari: usuari, sistema i context d\xe2\x80\x99\xc3\xbas.\xc2\xa0\n_START_SECTION_\n\xc3\x80mbits d\xe2\x80\x99utilitzaci\xc3\xb3\n_START_PARAGRAPH_\nL\xe2\x80\x99experi\xc3\xa8ncia d\xe2\x80\x99usuari inclou aspectes experimentals, afectius, pr\xc3\xa0ctics i \xc3\xbatils. Actualment s\xe2\x80\x99est\xc3\xa0 utilitzant molt en l\xe2\x80\x99\xc3\xa0mbit digital tant en software, sistemes, apps o p\xc3\xa0gines web. Sovint valoren les percepcions dels aspectes del sistema com la utilitat, facilitat d\xe2\x80\x99\xc3\xbas i l\xe2\x80\x99efici\xc3\xa8ncia d\xe2\x80\x99una persona enfront d\xe2\x80\x99aquest. L\xe2\x80\x99experi\xc3\xa8ncia d\xe2\x80\x99usuari es pot considerar subjectiva, ja que cada persona individual que la tracta pot mesurar-la de forma diferent, i \xc3\xa9s per aix\xc3\xb2 que sovint \xc3\xa9s dif\xc3\xadcil definir-la i estandarditzar-la, ja que tamb\xc3\xa9 hi ha molts \xc3\xa0mbits i contextos d\xe2\x80\x99aplicaci\xc3\xb3. El que \xc3\xa9s com\xc3\xba \xc3\xa9s el fet que ha de ser din\xc3\xa0mica per tothom i s\xe2\x80\x99ha de modificar per tal que estigui actualitzada en conson\xc3\xa0ncia a les circumst\xc3\xa0ncies canviants d\xe2\x80\x99\xc3\xbas i canvis en sistemes individuals.\xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 \xc2\xa0 _NEWLINE_\xc2\xa0 _NEWLINE_Tot i aix\xc3\xad, les bones empreses valoren molt aquest aspecte per tal de tenir usuaris m\xc3\xa9s fidels i contents. \xc3\x89s per aix\xc3\xb2, que tamb\xc3\xa9 \xc3\xa9s aplicable a productes i serveis. En aquest cas s\xe2\x80\x99aplicaria per exemple en disseny d\xe2\x80\x99espais d\xe2\x80\x99interacci\xc3\xb3 en parqu\xc3\xadmetres, desembalatge d\xe2\x80\x99un nou producte comprat..._NEWLINE_\xc3\x89s per aix\xc3\xb2, que les empreses han comen\xc3\xa7at a incorporar treballadors dedicats a millorar l\'experi\xc3\xa8ncia d\'usuari, ja que porten uns controls dels ingressos i la satisfacci\xc3\xb3 dels seus clients i s\'han adonat de les millores que han aconseguit gr\xc3\xa0cies a l\'aplicaci\xc3\xb3 d\'aquestes estrat\xc3\xa8gies mitjan\xc3\xa7ant estudis d\'usuaris i altres tipus de m\xc3\xa8triques.\n_START_SECTION_\nMites\n_START_PARAGRAPH_\nCom que de vegades pot ser subjectiu segons el tipus d\'usuari, podem trobar alguns mites per la web. Aquests mites s\xc3\xb3n algunes afirmacions considerades "normes" sobre el que no es pot aplicar a les interf\xc3\xadcies per tal de crear una bona estrat\xc3\xa8gia d\'usuari. S\'han realitzat alguns estudis i comprovacions per tal de desmentir algunes d\'aquestes afirmacions i en podem trobar diverses.'